മക്കജിദ്ദ റോഡില് ഇന്ധന ടാങ്കര് ലോറിക്ക് തീപിടിച്ചു ജിദ്ദ: മക്കജിദ്ദ എക്സ്പ്രസ് റോഡില് ഇന്ധന ടാങ്കര് ലോറിക്ക് തീപിടിച്ചു. ചൊവ്വാഴ്ച രാത്രിയാണ് അപകടമുണ്ടായത്. അമിതവേഗതയില് വന്ന ഒരു വാഹനം ഡീസലുമായി പോകുന്ന ട്രക്കില് ഇടിച്ചതാണ് അപകടകാരണമെന്നാണ് വിവരം. തുടര്ന്നുണ്ടായ ഇന്ധന ചോര്ച്ചയാണ് അഗ്നിബാധക്ക് കാരണം. അടുത്തുണ്ടായ 10 വാഹനങ്ങളിലേക്ക് തീ പടര്ന്നു. ആര്ക്കും പരിക്കില്ല. അപകടം നടന്ന ഉടനെ മക്കയില്നിന്ന് സിവില് ഡിഫന്സ് സ്ഥലത്തെത്തിയതിനാല് തൊട്ടടുത്ത സ്ഥലങ്ങളിലേക്ക് തീപടരാതെ നിയന്ത്രണവിധേയമാക്കാന് സാധിച്ചു. ട്രാഫിക്, റോഡ് സുരക്ഷാവിഭാഗവും സ്ഥലത്തെത്തിയിരുന്നു. അതുവഴി വന്ന വാഹനങ്ങള് പഴയ മക്ക റോഡിലേക്ക് തിരിച്ചുവിട്ടു. അപകടത്തില് മരണമോ പരിക്കോ ഇല്ലെന്ന് സിവില് ഡിഫന്സ് വ്യക്തമാക്കി.